Document ID: 32013R1215

KOMISIJOS ĮGYVENDINIMO REGLAMENTAS (ES) Nr. 1215/2013
2013 m. lapkričio 28 d.
kuriuo iš dalies keičiamos Tarybos reglamento (EB) Nr. 32/2000 nuostatos dėl Sąjungos tarifinių kvotų taikymo džiuto ir kokoso pluošto gaminiams laikotarpio pratęsimo
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1999 m. gruodžio 17 d. Tarybos reglamentą (EB) Nr. 32/2000, atidarantį ir numatantį Bendrijos tarifinių kvotų, priimtų GATT rėmuose bei tam tikrų kitų Bendrijos tarifinių kvotų administravimą, ir nustatantį išsamias kvotų pritaikymo taisykles bei panaikinantį Tarybos reglamentą (EB) Nr. 1808/95 (1), ypač į jo 9 straipsnio 1 dalies b punkto antrą įtrauką,
kadangi:
(1)
laikydamasi pasiūlymo, pateikto Jungtinių Tautų prekybos ir plėtros konferencijoje (UNCTAD) pagal bendrąją lengvatų sistemą (toliau - BLS), Sąjunga 1971 m. įvedė lengvatinius muitų tarifus džiuto ir kokoso pluošto gaminiams, kurių kilmės šalys yra tam tikros besivystančios šalys. Nustačius šiuos lengvatinius muitų tarifus pradėta laipsniškai mažinti Bendrojo muitų tarifo muito normas, o nuo 1978 m. iki 1994 m. gruodžio 31 d. muito normų taikymas buvo visai sustabdytas;
(2)
1995 m. įsigaliojus BLS sistemai, Sąjunga, taikydama kartu ir GATT, leido naudoti autonomines nulinės muito normos Sąjungos tarifines kvotas tam tikram džiuto ir kokoso pluošto gaminių kiekiui. Vadovaujantis Komisijos reglamentu (EB) Nr. 32/2000 tarifinių kvotų, kurias leista naudoti minėtiems produktams, taikymo laikotarpis Komisijos įgyvendinimo reglamentu (ES) Nr. 17/2012 (2) buvo pratęstas iki 2013 m. gruodžio 31 d.;
(3)
vadovaujantis Europos Parlamento ir Tarybos reglamentu (ES) Nr. 978/2012 (3) nuo 2014 m. sausio 1 d. iki 2023 m. gruodžio 31 d. taikoma naujoji BLS, todėl susitarimo dėl tarifinių kvotų džiuto ir kokoso pluošto produktams galiojimas taip pat turėtų būti atitinkamai pratęstas;
(4)
todėl Reglamentas (EB) Nr. 32/2000 turėtų būti atitinkamai iš dalies pakeistas;
(5)
šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 32/2000 III priedo penkta skiltis „Kvotos laikotarpis“ iš dalies keičiama taip:
1)
tekstas, esantis prie eilės numerio 09.0107, pakeičiamas taip:
„kiekvienų metų sausio 1 d.-gruodžio 31 d. iki 2023 m. gruodžio 31 d.“;
2)
tekstas, esantis prie eilės numerio 09.0109, pakeičiamas taip:
„kiekvienų metų sausio 1 d.-gruodžio 31 d. iki 2023 m. gruodžio 31 d.“;
3)
tekstas, esantis prie eilės numerio 09.0111, pakeičiamas taip:
„kiekvienų metų sausio 1 d.-gruodžio 31 d. iki 2023 m. gruodžio 31 d.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. lapkričio 28 d.

Labels: 3
17
1